戴复古
赵尊道郎中出示唐画四老饮图滕贤良有诗亦使
采芝商山秦四皓，象戏橘中为四老。
我疑此画即其人，有时以酒陶天真。
丹青不知谁好手，作此饮态妙入神。
摩挲半世江湖眼，古锦轴中舒复卷。
细将物色辨人物，乃是晋时刘毕与陶阮。
一琴无弦横膝上，一琴团团明月样。
一人持杓坐甕边，一人手携文一编，
是中必写酒德篇。诸君伤时强自遣，
曲生风味况不浅。五胡妖气蔽神州，
誓江不救中原乱。新亭举目愁山河，
万事何如一樽满。一杯一杯醉复醉，
天地陶陶尽和气。道术相忘礼法疏，
形骸懒散无机事。此画流传知几载，
生绡剥落精神在。何人为我更作杜陵饮中八仙歌，
将与冰壶主人为此对。